[pic] | EURÓPAI BIZOTTSÁG |

Brüsszel, 2010.8.17.

COM(2010) 438 végleges

.

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMGA-ból fedezett kiadásokról Korai előrejelző rendszer 2010/4–6. szám

TARTALOMJEGYZÉK

1. Bevezetés 3

2. Az EMGA-hoz rendelt címzett bevételek 3

3. Az ideiglenes szerkezetátalakítási összegekből származó bevételek (cukorágazat) 4

4. Az EMGA 2010. évi költségvetésének előzetes végrehajtására vonatkozó észrevételek 4

5. Az EMGA-hoz rendelt címzett bevételek felhasználása 8

6. Az ideiglenes szerkezetátalakítási összegekből származó bevételek felhasználása (cukorágazat) 9

7. A cukoripar szerkezetátalakítási alapjának felhasználása 9

8. Következtetések 9

MELLÉKLET: | AZ EMGA-ELŐIRÁNYZATOK IDEIGLENES FELHASZNÁLÁSA 2010. ÁPRILIS 30-IG |

BEVEZETÉS

A mellékelt táblázat részletezi, hogy a 2009. október 16-tól 2010. április 30-ig tartó időszakban milyen szintű volt a költségvetés tényleges végrehajtása az 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva.

AZ EMGA-HOZ RENDELT CÍMZETT BEVÉTELEK

A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt rendelkezések értelmében a megfelelőségi vizsgálatok határozatai szerinti pénzügyi korrekciókból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. E szabályok értelmében a címzett bevételeket a tagállamok részéről felmerült EMGA-kiadások fedezésére lehet fordítani. Amennyiben e bevételek egy részét nem használják fel, ezt a részt automatikusan átvezetik a következő költségvetési évre[2].

A Bizottság 2010. évi módosító indítványa bemutatta az általa készített legutóbbi becslést mind a piaci intézkedésekhez és közvetlen támogatásokhoz kapcsolódóan várható kiadások finanszírozásához szükséges előirányzatokra, mind pedig a szóban forgó költségvetési év során várhatóan befolyó címzett bevételekre és az előző költségvetési évből rendelkezésre álló címzett bevételek egyenlegének átvezetésére vonatkozóan. Ennek következtében a Bizottság az EMGA-nak ítélendő előirányzatok összegére vonatkozó, e módosító indítványról szóló javaslatában azzal a kéréssel vette figyelembe a következő költségvetési évre várhatóan rendelkezésre álló összes címzett bevételt, hogy az előirányzatok szintjének kiszámításakor vonják le a címzett bevételek becsült összegét a Bizottság által ugyanazon évre becsült EMGA-kiadásokból. A költségvetési hatóság ezt követően elfogadta az új EMGA-költségvetést, amelynek előirányzatai nem foglalták magukban a várható címzett bevételeket.

A 2010. évi módosító indítvány kidolgozásakor a Bizottság becslései szerint a rendelkezésre álló címzett bevételek 922 millió EUR-t tettek ki. Nevezetesen:

- A 2010. költségvetési évben várhatóan keletkező címzett bevételeket 789 millió EUR-ra becsülték; a megfelelőségi vizsgálatok nyomán végrehajtott korrekciókból eredő bevételeket 600 millió EUR-ra, a szabálytalanságokért kirótt szankciókból eredő bevételeket pedig 91 millió EUR-ra becsülték. A tejilletékekből származó bevételeket 98 millió EUR-ra becsülték.

- A címzett bevételeknek a 2009. évi költségvetési évből 2010-re átvezetni tervezett összege a becslés szerint 133 millió EUR.

A Bizottság 2010. évi módosító indítványában ezt a 922 millió EUR összegű bevételt két programra irányozta elő. Nevezetesen:

- 222 millió EUR-t a gyümölcs- és zöldségágazat termelői szervezeteinek működési alapjaira, illetve

- 700 millió EUR-t az egységes támogatási rendszerre.

E két programra vonatkozóan a költségvetési hatóság végül – a Bizottság módosító indítványával összhangban – 547 millió EUR, illetve 28 480 millió EUR összegű előirányzatot fogadott el. Az elfogadott előirányzatok és a fent említett címzett bevételek összege megegyezik a gyümölcs- és zöldségágazatban működő termelői szervezetek működési alapjainak 769 millió EUR, illetve az egységes támogatási rendszer 29 180 millió EUR összegű előirányzati szükségletének teljes becsült összegével.

A 2010. évi költségvetésnek a 2010. április 30-ig tartó időszakra vonatkozó ideiglenes végrehajtását bemutató mellékelt táblázatban a gyümölcs- és zöldségágazat és a termeléshez nem kötődő közvetlen támogatások területének eredeti költségvetési előirányzatai tartalmazzák a fent említett két programra vonatkozóan elfogadott előirányzatokat; ezek összege 720,1 millió EUR-t, illetve 33 272 EUR-t tesz ki a fent említett címzett bevételek figyelembevétele nélkül. Az ezen területekhez rendelt bevételek beszámítását követően a 2010. évi költségvetésben szereplő teljes tervezett előirányzat a zöldség- és gyümölcságazat területén 942,1 millió EUR-t, a termeléshez nem kötődő közvetlen támogatások területén pedig 33 972 millió EUR-t tesz ki.

AZ IDEIGLENES SZERKEZETÁTALAKÍTÁSI ÖSSZEGEKBőL SZÁRMAZÓ BEVÉTELEK (CUKORÁGAZAT)

A cukorágazat ideiglenesen rendelkezésre álló szerkezetátalakítási összegeit címzett bevételként kell kezelni, amely a cukoripar szerkezetátalakítási támogatásának, illetve a cukoripar szerkezetátalakítási alapjában meghatározott egyéb támogatásoknak a finanszírozására fordítandó. Ezek az összegek 2006/2007-től kezdődően 2008/2009-ig minden gazdasági év esetében az egyes tagállamok piaci szereplőinek tulajdonában lévő cukor, inulinszirup és izoglükóz mennyiségi kvótáira vonatkoznak, és azokat a tagállamoknak minden évben két részletben, március 31-i, illetve november 30-i határidővel kell befizetniük az alapba. A 2010. évi költségvetés kidolgozásakor ennek a bevételnek a becsült összege a következő költségvetési évre vonatkozóan 606,8 millió EUR-t tett ki. Ugyanakkor arra számítottak, hogy a 2009. költségvetési évről 717,9 millió EUR átvezetésre kerül a 2010. évi költségvetésbe.

AZ EMGA 2010. ÉVI KÖLTSÉGVETÉSÉNEK ELőZETES VÉGREHAJTÁSÁRA VONATKOZÓ ÉSZREVÉTELEK

Az alábbiakban rövid magyarázat található egyes olyan költségvetési jogcímcsoportokhoz, amelyek a 2010. évi költségvetés végrehajtásának tényleges és becsült szintje között a legjelentősebb eltérést mutatják, illetve fogják mutatni az év során.

Piaci intézkedések

2010. április 30-án a mezőgazdasági piacokon történő intervenciókra fordított előirányzatok felhasználása 241,4 millió EUR összeggel alacsonyabb volt a mutató által előirányzott szintnél. Ez az eltérés elsősorban az élelmiszerprogramoknak, valamint a tej- és a tejtermékágazatnak tulajdonítható, amelyek esetében az előirányzatok kihasználtsága jelenleg a tervezettnél alacsonyabb szintű. Ugyanakkor más ágazatok – például a gyümölcs- és zöldségágazat, a borágazat és az egyéb növényi termékek/intézkedések esetében az előirányzatok túllépése figyelhető meg.

Gabona (−12,3 millió EUR)

A költségvetési előirányzatoknak a mutató szerinti szinthez viszonyított csekélyebb jelenlegi felhasználása elsősorban annak tudható be, hogy a gabonafélék közraktárakban való elhelyezésének üteme lassúbb a 2010. évi mutató megállapításának időpontjában jellemző ütemnél. Ez befolyásolja az említett raktározás költségei kapcsán felmerült és bejelentett tagállami kiadásokat. A Bizottság ezt a helyzetet ideiglenesnek tekinti.

Az I. mellékletben nem szereplő termékekre vonatkozó visszatérítések (–27,5 millió EUR)

A költségvetési előirányzatok jelenlegi lassúbb felhasználása a mutató szerinti szinthez képest elsősorban annak tudható be, hogy az exportált feldolgozott mezőgazdasági termékekben levő tejre vonatkozó export-visszatérítések kifizetése kapcsán a tagállamokban kevesebb kiadás merült fel. Ez abból következik, hogy a 2010. költségvetési évre vonatkozó módosító indítvány kidolgozásakor fennálló helyzethez képest a tejpiaci helyzet számottevően javult. Ennek a javulásnak az eredményeként a Bizottság 2009 novemberében megszüntette a tejtermékekre vonatkozó export-visszatérítések kifizetését. A Bizottság szerint az előirányzatoknak az ebben az ágazatban tapasztalható lassúbb felhasználása a költségvetési év végéig folytatódni fog és ez a szóban forgó ágazatban költségvetési megtakarítást fog eredményezni.

Élelmiszerprogramok (–109,6 millió EUR)

Az előirányzatoknak a mutató szintjéhez viszonyított jelenlegi lassabb felhasználása annak tudható be, hogy a Bizottság késedelemmel hagyta jóvá a 2010. évi élelmiszer-elosztási tervet. Miközben a gabonaféléknek és a cukornak a közraktárakból való – a 2010. évi tervben előirányzott – kitárolása lassú volt, a tejtermékek – ugyanebben a tervben előirányzott – kitárolása csak 2010. május 1-je után kezdődött meg. A Bizottság jelenleg úgy ítéli meg, hogy ez a végrehajtási ütem ideiglenes, és a költségvetési év előrehaladtával gyorsulni fog.

Cukor (8,9 millió EUR)

Az idei költségvetésből finanszírozott fő intézkedések a következők: a cukorra vonatkozó, még kinnlevő export-visszatérítési igazolásokhoz kapcsolódó – 12,0 millió EUR-ra becsült – kifizetések, valamint a 2010. évi élelmiszer-elosztási terv alapján a leginkább rászoruló személyeknek kiosztandó közraktározott cukormennyiség kitárolásával kapcsolatos – 11,0 millió EUR-ra becsült – kiadások. Más cukoripari programok – 0,5 millió EUR-ra becsült – fennálló egyenlegeinek kifizetésével kiegészítve a cukorágazat végleges költségvetése 1,5 millió EUR-t tett ki. Jelenleg azonban a szóban forgó ágazatot érintő EMGA-kifizetések elsősorban a kinnlevő export-visszatérítési igazolások kifizetésére vonatkoznak, 9,4 millió EUR összeg erejéig. A közraktározott cukor kitárolására még nem került sor. Ezért jelen pillanatban az ágazatban már teljesített kifizetések a mutató szintjéhez képest az előirányzatok jelentős túllépését mutatják.

Gyümölcs és zöldség (27,9 millió EUR az elfogadott előirányzatokhoz képest)

Ez a végrehajtási szint a tagállamok által a termelői szervezetek működési alapjai részére teljesített kifizetéseknek tulajdonítható, amely alapok finanszírozása a 2010. évi költségvetésben az elfogadott költségvetési előirányzatokból, valamint az e programhoz rendelt címzett bevételekből történik (megjegyzés: erről bővebben lásd a fenti 2. pontot). Ez a végrehajtási szint annak a következménye, hogy a 2010. április 30-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az említett ágazathoz rendelt címzett bevételeket.

Megjegyzés: Az Olvasó kedvéért a Bizottság a csatolt táblázatban szereplő, ideiglenes végrehajtásról szóló táblázatba *-gal jelölt lábjegyzetet iktatott be. Ez a lábjegyzet bemutatja, hogy mi lenne a helyzet, ha a mutató 2010. április 30-i szintjét alkalmazták volna a szóban forgó ágazat finanszírozásához várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló teljes finanszírozás a 720,1 millió EUR összegű elfogadott költségvetési előirányzatokból és az ágazathoz rendelt, 222,0 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 942,1 millió EUR összegű összes teljes finanszírozásra alkalmazták volna, 48,3 millió EUR összegű alulteljesítés jelenne meg.

A Bizottság jelenleg úgy ítéli meg, hogy ez a helyzet ideiglenes és a 2010. évi költségvetés végrehajtása a tervezettnek megfelelő lesz.

Szőlészeti-borászati termékek (33,3 millió EUR)

A mutató által 2010. április 30-án jelzett költségvetési előirányzatok szintjéhez viszonyítva ez a költségvetési előirányzatokat meghaladó végrehajtási szint annak a következménye, hogy a tagállamok – elsősorban a kivágási program esetében – felgyorsították a kifizetések ütemét. A tagállamok által teljesített kifizetések felgyorsulása a nemzeti támogatási programok esetében is megfigyelhető, de lassúbb ütemben. Mivel ebben az ágazatban az elsődleges kiadásokra (megjegyzés: a nemzeti támogatási programok és a kivágási program) meghatározott felső határok vonatkoznak, a Bizottság ezt a helyzetet ideiglenesnek tekinti.

Egyéb növényi termékek/intézkedések (9,9 millió EUR)

A mutató által 2010. április 30-án jelzett költségvetési előirányzatok szintjéhez viszonyítva ez a költségvetési előirányzatokat meghaladó végrehajtási szint annak köszönhető, hogy a tagállamok – elsősorban a POSEI-programok esetében – felgyorsították a kifizetések ütemét. Az elmúlt évek tapasztalata alapján a Bizottság ezt a helyzetet ideiglenesnek tekinti.

Tej és tejtermékek (–154,7 millió EUR)

A 2010. költségvetési évre vonatkozó módosító indítvány kidolgozásakor fennálló helyzethez képest a tejpiaci helyzet számottevően javult. Ennek következtében a Bizottság megszüntette a tejtermékekre vonatkozó export-visszatérítések kifizetését. Emellett az EU-ban jelentősen emelkedtek a piaci árak, ami megszüntette a sovány tejpor és a vaj beáramlását a közraktárakba, így mindkét termék raktározott mennyisége stabilizálódott. Az előirányzatoknak a mutató szerinti szinthez viszonyított csekélyebb jelenlegi felhasználása elsősorban annak tudható be, hogy a fent említett tényezők következtében a szóban forgó ágazatban alacsonyabbak az aktuálisan felmerülő kiadások. Ezért a Bizottság úgy ítéli meg, hogy az előirányzatoknak az ebben az ágazatban tapasztalható lassúbb felhasználása a költségvetési év végéig folytatódni fog és e területen költségvetési megtakarítást eredményez.

Közvetlen támogatások

A közvetlen támogatásokra szánt előirányzatok felhasználása a mutató által 2010. április 30-án jelzett szintnél 728,4 millió euróval volt magasabb.

Termeléshez nem kötődő közvetlen támogatások (865,4 millió EUR az elfogadott előirányzatokhoz képest)

Ez a végrehajtási szint a tagállamok által az egységes támogatási rendszer keretében teljesített kifizetéseknek tulajdonítható, ennek a rendszernek a finanszírozása a 2010. évi költségvetésben elfogadott költségvetési előirányzatokból, valamint az e programhoz rendelt címzett bevételekből történik (megjegyzés: erről bővebben lásd a fenti 2. pontot). Ez a végrehajtási szint annak a következménye, hogy a 2010. április 30-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az e területhez rendelt címzett bevételeket.

Megjegyzés: Az Olvasó kedvéért a Bizottság a csatolt táblázatban levő, ideiglenes végrehajtásról szóló táblázatba *-gal jelölt lábjegyzetet iktatott be. Ez a lábjegyzet bemutatja, hogy mi lenne a helyzet, ha a mutató 2010. április 30-i szintjét alkalmazták volna a szóban forgó terület finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 33 272 millió EUR összegű elfogadott költségvetési előirányzatokból és az ágazathoz rendelt, 700 millió EUR összegűre becsült címzett bevételekből tevődik össze. Ezért ha a mutatót a szóban forgó terület számára várhatóan rendelkezésre álló 33 972 millió EUR összegű teljes finanszírozásra alkalmazták volna, a túlteljesítés 190,3 millió EUR összegre korlátozódott volna.

Jelenleg a Bizottság úgy ítéli meg, hogy 2009-hez képest ez a rendszer 2010-ben jobb végrehajtást fog felmutatni.

Egyéb közvetlen támogatások (–138,5 millió EUR)

Ez a végrehajtási szint elsősorban annak tulajdonítható, hogy a tagállamok bizonyos támogatási programok (anyatehénre, dohányra és durumbúzára nyújtott támogatások) esetében a mutató által pillanatnyilag jelzett szinthez képest lassabb ütemben teljesítik a kifizetéseket. A Bizottság jelenleg ezt a helyzetet ideiglenesnek tekinti.

Mezőgazdasági kiadások ellenőrzése

A korábbi évek számláinak számviteli vizsgálata (115 millió EUR)

A jelenlegi végrehajtási szint a már elvégzett elszámolásokból eredő korrekcióknak a megfelelő mutató 2010. április 30-i szintjével való összehasonlításából következik. Megjegyzendő azonban, hogy még nem került sor a jelenlegi költségvetési évben várható összes számlaelszámolási határozat bejelentésére. Ezért a Bizottság ezt a végrehajtási szintet jelenleg ideiglenesnek tekinti.

Hangsúlyozandó azonban, hogy míg a Bizottság a 2010-re vonatkozó módosító indítványában –80,0 millió EUR összegben javasolt korrekciókat, a költségvetési hatóság –310,0 millió EUR összeget vett figyelembe. A Bizottság jelenlegi véleménye szerint a számlaelszámolási határozataiból és a támogatások kifizetési határidejének a tagállamok általi be nem tartásából eredő korrekciók várhatóan nem elegendőek a költségvetési hatóság által előírt, fent említett rendkívüli összeg fedezésére, és ez végül a negatív költségvetési előirányzatok olyan jelentős hiányát eredményezné, amelyet a Bizottságnak pozitív költségvetési előirányzatokkal kellene fedeznie annak érdekében, hogy e költségvetési tétel lezárása 2010-ben megtörténhessen.

AZ EMGA-HOZ RENDELT CÍMZETT BEVÉTELEK FELHASZNÁLÁSA

A mellékelt táblázat azt mutatja, hogy 2010. április 30-ig 522,7 millió EUR összegű címzett bevétel folyt be. Nevezetesen:

- a megfelelőségi vizsgálatok határozatai szerinti korrekciókból származó bevételek összege 188,8 millió EUR-t tett ki, amelyet a költségvetési év végéig várhatóan további összegek növelnek;

- a szabálytalanságok nyomán keletkező bevételek összege 92,4 millió EUR-t tett ki, amelyhez a költségvetési év végéig szintén várható további összegek érkezése, és

- mostanra a tejilletékekből származó összes bevételnek be kellett folynia és ez 100 millió EUR-t tesz ki, míg a kezdeti becslés 98 millió EUR volt;

- végezetül a 2009-ről 2010-re átvezetett címzett bevételek az eredetileg 133 millió EUR-ra becsült összeggel szemben 141,5 millió EUR-t tettek ki.

Így 2010. április 30-án az EMGA kiadásainak fedezésére rendelkezésre álló címzett bevételek összege 522,7 millió EUR volt. A Bizottság jelenleg azzal számol, hogy a 789 millió EUR-t kitevő – a 2010. évi költségvetésben 2010-re előirányzott – címzett bevétel teljes mértékben befolyik.

AZ IDEIGLENES SZERKEZETÁTALAKÍTÁSI ÖSSZEGEKBőL SZÁRMAZÓ BEVÉTELEK FELHASZNÁLÁSA (CUKORÁGAZAT)

2009 novemberében a tagállamok befizették a 2008/2009-es gazdasági évben esedékes, az eredetileg becsült összeggel megegyező, 606,8 millió EUR összegű ideiglenes szerkezetátalakítási összegek második részletét. Ezenfelül a 2009-ről 2010-re átvezetett címzett bevételek az eredetileg becsült 717,9 millió EUR összeggel szemben végül 768,3 millió EUR-t tettek ki. Így a 2010. évi költségvetés céljára ideiglenes szerkezetátalakítási összegek formájában rendelkezésre álló összes címzett bevétel 1 375,1 millió EUR-t tett ki.

A CUKORIPAR SZERKEZETÁTALAKÍTÁSI ALAPJÁNAK FELHASZNÁLÁSA

2010. április végéig a tagállamok az átalakított szerkezetű cukoripar támogatására, valamint a diverzifikációs és cukorfinomítási támogatások céljára 91,1 millió EUR összegű kifizetést teljesítettek.

KÖVETKEZTETÉSEK

Az EMGA 2010. évi költségvetési előirányzatainak ideiglenes végrehajtása a 2010. április 30-ig terjedő időszakban azt mutatja, hogy a tagállamok részére teljesített havi kifizetések körülbelül 571,2 millió EUR összeggel meghaladták a mutató által előre jelzett szintet. Ezt a túlteljesítést elsősorban a közvetlen támogatásokhoz kapcsolódó kiadások eredményezik, miközben a mezőgazdasági piacokon történő intervenciókkal kapcsolatos kiadások terén a tejpiac helyzetének javulása megtakarításokhoz vezet mind a tejtermékekkel kapcsolatos export-visszatérítés várt kiadásai, mind a sovány tejpor és a vaj közraktározásával kapcsolatos várt kiadások tekintetében.

A Bizottság jelenleg úgy ítéli meg, hogy a már most rendelkezésre álló, valamint az év során elérhetővé váló címzett bevételek összegét – a költségvetés kidolgozása idején vártnak megfelelően – főként a termelői szervezetek működési alapjainak, valamint az egységes támogatási rendszernek a finanszírozására fogják fordítani.

Mivel a számlaelszámolásból eredő korrekciókat a költségvetési hatóság –230,0 millió EUR összeggel összesen –310,0 millió EUR-ra emelte, a Bizottság azzal számol, hogy a számlaelszámolási határozatai révén kivetett korrekciók, valamint a támogatások kifizetési határidejének a tagállamok általi be nem tartásából eredő korrekciók nem lesznek elegendőek e negatív kiadások finanszírozására. A Bizottság tervei szerint e negatív kiadás nem finanszírozott része fedezhető a mezőgazdasági piacokon – különösen a tejágazatban és az I. mellékletben nem szereplő termékek ágazatában – elérhető, fent említett megtakarítások, valamint a 2010-ben rendelkezésre álló címzett bevétel révén.

MELLÉKLET

[pic]

[1] HL L 209., 2005.8.11., 1. o.

[2] Az átvezetett címzett bevételeket elsőként, vagyis a költségvetési hatóság által elfogadott előirányzatok, illetve az év során keletkezett címzett bevételek előtt kell felhasználni (a költségvetési rendelet 10. cikke)